De eksotiske caribiske øer St. Croix, St. Thomas og St. John hørte indtil 1917 til Danmark. Efter næsten 250 år under dansk herredømme, hvor importerede slaver fra Vestafrika sled for de danske plantageejere, blev øerne solgt til USA for 25 millioner dollars. Øerne bærer fortsat præg af danskernes tid på øerne. Indbyggere, byer, gader og bygninger har danske navne, og Danmark og danskerne er en vigtig del af historien på øerne, der derfor tager imod de mange danske turister med åbne arme. I oktober sidste år begyndte Bravo Tours at flyve fra Billund og København til De Dansk Vestindiske Øer, der nu hedder US Virgin Islands (Jomfruøerne). - Nu er det nordjydernes tur til at få nem adgang til at opleve paradiset med de danske aner. Foreløbig laver vi en 14-dages rejse fra 13. marts, siger Bravo Tours' administrerende direktør, Peder Hornshøj. Bravo Tours flyver direkte fra Aalborg med en Boeing 767-300 med plads til 257 passagerer.

Opsummering:
Til foråret åbner en direkte flyrute til de tidligere danske koloniøer.